Kort þeirra allra eru prentuð í fáum litum , oftast bara tveimur , til að spara prentkostnað . Fróðlegt er að bera saman myndefnið sem þau kjósa að skreyta kortin með . Ákveðinn samnefnari er í nálgun þeirra Barböru og Kurt , sem reyna að endurspegla gamla samfélagið með myndum af eins konar jólakvöldvöku og fólki að heilsast . Með gests augum leita þau uppi sérkenni í þjóðmenningu Íslendinga . Konur eru á íslenskum búning og karlarnir hafa yfir sér þjóðlegan brag . Þó að kort þeirra Ágústu og Stefáns séu sitt hvorrar gerðar endurspegla þau sýn á nútímann . Kort Ágústu sýna einfaldar myndir dregnar í fáum dráttum af ungum konum við ýmsa iðju , í rigningu úti á götu , á skíðum eða að setja blóm í vasa í glugga . Jólakort Stefáns skera sig úr því að þau voru hugsuð sérstaklega fyrir enska og ameríska hermenn . Nafn Íslands er yfirleitt prentað framan á kortin til að viðtakandi sjái hvaðan kortið berst . Myndirnar hafa yfir sér brag skopmynda , hermaður á íslenskum hesti er að elta uppi ísbjörn eða víkingaskip á siglingu með áletrun á segli SHOW ME THE WAY TO GO HOME . Rétt eins og hermaðurinn á hestinum var Ísland á fleygiferð inn í nútímann .